# Александър Матросов

### от Уикипедия, свободната енциклопедия

Александър Матвеевич Матросов е съветски военнослужещ, редник, сражавал се във Великата отечествена война на СССР, станал известен с подвига си в сражение за превземането на укрепени съоръжения на Вермахта в района на село Чернушка, Псковска област.

Александър Матросов съветски военнослужещ
Роден: | 5 февруари 1924 Екатеринослав, Украина
Починал: | 23 февруари 1943 край село Чернушка, Русия

## [редактиране] Житейски път преди сражението при Чернушка

Остава сирак в ранна детска възраст, живее в сиропиталища в района на град Уляновск. След като завършва 7 клас, през 1939 започва работа във вагоноремонтен завод в Куйбишев, но скоро избягва оттам. През 1940 е заловен и осъден на две години лишаване от свобода, които изтърпява в Уфимската трудова колония. По време на престоя си там се издига до помощник-възпитател. Вероятно тогава и става член на Комсомола. През септември 1942 постъпва в Краснохолмското пехотно училище и само два месеца по-късно заминава заедно с целия му състав на фронта.

Служи в състава на 2 отделен стрелкови батальон от 91 отделна Сибирска доброволческа бригада "Йосиф Висарионович Сталин" на Калининския фронт.

## [редактиране] Боен подвиг

На 23 февруари 1943 година батальонът на Матросов получава бойна задача да атакува укрепленията на хитлеристките войски в района на село Чернушка, Псковска област. По време на настъплението в подстъпите към селото, батальонът попада под силен картечен обстрел от три дзота на противника. Щурмова група автоматчици успява да унищожи два от дзотовете, но претърпява неуспех при нападението на третия.

Матросов пропълзява встрани от оцелелия дзот и последователно хвърля по него две гранати, но дзотът отново оцелява. Тогава Матросов се хвърля пред амбразурата на укреплението и я закрива с тялото си, като по този начин не позволява на картечницата да продължи обстрела. С цената на живота си, той дава възможност на батальона си да се вдигне в атака и да обезвреди противника.

Подвигът на Матросов е широко разпространен от съветската военна пропаганда. Делото му става легендарно в съветското общество. По данни от времето на войната, около 300 други военнослужещи от Червената армия извършват прояви на героизъм близки или съвпадащи с тази Матросов. Самият той е посмъртно награден със званието Герой на Съветския съюз.

Името на Матросов става символ на мъжество и воинска доблест в СССР.

## [редактиране] Други версии

Съществуват версии, според които Матросов не е роден в Украина, а в Башкирия и истинското му име е Шакирян Юнусович Мухамедянов, но той го променя, за да не попадне под ударите на етническа дискриминация.

Има предположение и че подвигът при Чернушка е извършен на 27 февруари, но пропагандата го променя на 23 февруари, за да съвпадне с празника на Червената армия.

Също така, някои източници, предимно със западен и англосаксонски произход, се съмняват в истинността на свидетелствата за подвига му. За момента обаче не са представени доказателства в подкрепа на тези съмнения.

## [редактиране] Награди и отличия

- Герой на Съветския съюз(посмъртно)
- Орден "Ленин"(посмъртно)

## [редактиране] Почит

Погребан е в град Великие Луки, Русия.

На 19 юни 1943 на негово име е наречен 254 гвардейски стрелкови пехотен полк, името му е записано завинаги в състава на 1 рота.

Издигнати са му паметници в градовете Уфа, Великие Луки, Уляновск, Красноярск.

## [редактиране] "Като Матросов"

„Като Матросов“ или „Като Матросов на амбразурата“ е нарицателно за човек, защитаващ безкомпромисно и без колебание нещо или някоя теза. Изразът може да има леко ироничен отенък.

## [редактиране] Източници

- Биография на Матросов (на руски)
- Подвигът на Матросов е известен. А името? (на руски)
- Ден в историята (на руски)

Взето от „http://bg.wikipedia.org../../../%D0%B0/%D0%BB/%D0%B5/%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%8A%D1%80_%D0%9C%D0%B0%D1%82%D1%80%D0%BE%D1%81%D0%BE%D0%B2_f50a.html“.

Категории: История на Русия | Хора от Втората световна война | Герои на Съветския съюз

##### Views

- Статия
- Беседа
- Текуща версия

##### Търсене

##### На други езици

- English
- Italiano
- Português
- Русский